Poteronių viadukas

Poteronių viadukas, dar vadinamas tiltu virš geležinkelio – istorinis kelių infrastruktūros objektas Alytaus rajono savivaldybėje, Alovės seniūnijoje, Poteronių kaime, buvusio Alytaus–Varėnos geležinkelio ruože. Pasiekiamas už 300 m į pietvakarius nuo kelių  ir  sankirtos, mišku apaugusiame kaimo kelyje (Paupio g.), šalia gamybinio pastato. Vienas iš orientyrų šiame kelyje – virš šalikelės rytų pusėje nežymiai iškilusi kelių eilių plytų mūro dalis.Poteronių viadukas google.com/maps Po viaduku praeinama bei pravažiuojama padidinto pravažumo transporto priemonėmis.

Kaip regioninės reikšmės inžinerinis paminklas, nuo 2018 m. įrašytas į Kultūros vertybių registrą. Lankytinas objektas pažymėtas informacine lenta su įrašu „Merkinės plento viadukas virš XIX a. geležinkelio“.Poteronių tiltas virš geležinkelio trip.lt Tiesiant geležinkelio ruožą nuo Poteronių geležinkelio stoties virš geležinkelio apie 1894 m. pastatytas strateginio plento Alytus–Merkinė–Gardinas viadukas. 

Buvusio Merkinės plento viaduko duomenys: aukštis – 8,34 m, ilgis – 26,20 m, plotis – 7,60 m. Statinys su arkiniu skliautu, pailgo stačiakampio plano. Atramose į aukštį sumūryta 21 tašytų akmenų eilė, nuo 15 eilės į viršų išmūrytas skliautas. Segmentinės arkos skliautas sudėtas iš tinkuotų geltonų plytų mūro. Išlikęs konstrukcijų dekoro elementas rytinėje pusėje – tinkuotų plytų karnizas su reljefine spyna; du metaliniai telegrafo kabliai šiaurinėje tilto atramoje. 

To paties buvusio geležinkelio pylime (330 m į pietryčius) išlikusi panašių formų Poteronių geležinkelio pralaida, kuria prateka Skernės upelis.

 Šaltiniai 

Kategorija:Lietuvos viadukai
Kategorija:Lietuvos arkiniai tiltai
Kategorija:Alytaus rajono tiltai
Kategorija:Alytaus rajono paveldas